УИХ-ын Байгаль орчин, хүнс, хөдөө аж ахуйн байнгын хорооны хуралдаан 2008 оны 04 дүгээр сарын 16-ны өдөр /Лхагва гариг/-ийн 15 цаг 10 минутанд Төрийн ордны \"А\" танхимд эхлэв.

Байнгын хорооны дарга, УИХ-ын гишүүн Я.Санжмятав ирц, хэлэлцэх асуудлыг танилцуулж, хуралдааныг даргалав.

***Хуралдаанд ирвэл зохих 17 гишүүнээс 9 гишүүн ирж, 52.9 хувийн ирцтэй байв.***

***Чөлөөтэй:*** Су.Батболд, Г.Батхүү, Н.Баяртсайхан, Г.Занданшатар, Ч.Раднаа, Д.Тэрбишдагва

***Өвчтэй:*** Ц.Дамиран

***Тасалсан:*** Х.Баттулга

***Тогтоолын хавсралтад нэмэлт оруулах тухай УИХ-ын тогтоолын төсөл /хэлэлцэх эсэх/ /Ойн хэрэг эрхлэх газар байгуулах тухай/***

 Хэлэлцэж буй асуудалтай холбогдуулан Байгаль орчны сайд Г.Шийлэгдамба, газрын дарга Ц.Банзрагч, хэлтсийн дарга Р.Ыханбай, Ойн үндэсний хорооны нарийн бичгийн дарга Л.Доржцэдэн, УИХ-ын Тамгын газрын зөвлөх О.Баяраа, Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Г.Мяхдадаг нарын бүрэлдэхүүнтэй ажлын хэсэг байлцав.

Тогтоолын төслийн талаархи төсөл санаачлагчийн илтгэлийг Байгаль орчны сайд Г.Шийлэгдамба танилцуулж, УИХ-ын гишүүн Ч.Содномцэрэн, А.Бакей, Ц.Цэнгэл, Сүх.Батболд нарын асуусан асуултад ажлын хэсгээс Г.Шийлэгдамба, Ц.Банзрагч, Р.Ыханбай нар хариулж, тайлбар хийв.

Хэлэлцэх эсэх асуудалтай холбогдуулан УИХ-ын гишүүн Ч.Содномцэрэн, А.Бакей, Ц.Цэнгэл, Р.Нямсүрэн, Сүх.Батболд, Я.Санжмятав нар санал хэлэв.

**А.Бакей:** Тогтоолын хавсралтад нэмэлт оруулах тухай УИХ-ын тогтоолын төслийг хэлэлцэх эсэх саналыг дэмжиж байгаа гишүүд гараа өргөнө үү.

Хуралдаанд оролцож байгаа гишүүдийн 100 хувийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Ч.Содномцэрэн УИХ-ын чуулганы нэгдсэн хуралдаанд танилцуулахаар тогтов.

***Хуралдаан 16 цаг 05 минутанд өндөрлөв.***

Тэмдэглэлтэй танилцсан:

БАЙГАЛЬ ОРЧИН, ХYНС,

ХӨДӨӨ АЖ АХУЙН БАЙН-

ГЫН ХОРООНЫ ДАРГА                                                      Я.САНЖМЯТАВ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА                                                                 Ч.АЛТАНЦЭЦЭГ

**УИХ-ЫН БАЙГАЛЬ ОРЧИН, ХYНС, ХӨДӨӨ АЖ АХУЙН БАЙНГЫН ХОРООНЫ 2008 ОНЫ 04 ДYГЭЭР САРЫН 16-НЫ ӨДӨР /ЛХАГВА ГАРИГ/-ИЙН  ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 15 цаг 10 минутанд эхлэв.***

***Тогтоолын хавсралтад нэмэлт оруулах тухай УИХ-ын тогтоолын төсөл***

***/Ойн хэрэг эрхлэх газар байгуулах тухай/ /хэлэлцэх эсэх/***

**Я.Санжмятав:** - Байнгын хорооны гишүүдээс Бакей гишүүн, Цэнгэл гишүүн, Санжмятав гишүүн, Нямсүрэн гишүүн, Одбаяр гишүүн, Цэрэнбалжир нарын гишүүд ирсэн байна, Цэрэнбалжир гишүүн Төрийн байгуулалтын байнгын хороон дээр байж байгаа учраас бүртгэлд аваарай гэсэн, Баттулга гишүүн, Су.Батболд гишүүн нар ороод ирнэ гэсэн, хурлаа нээе, 9 хүнтэй байгаа юм байна. Хурлаа нээе, одоо ороод ирэх учраас, өнөөдрийн хэлэлцэх асуудал Тогтоолын хавсралтад нэмэлторуулах тухай УИХ-ын тогтоолын төсөл байгаа, Ойн хэрэг эрхлэх газрыг байгуулах тухай, энэ нь Ойн хуульд өөрчлөлт орсонтой холбогдуулаад хуулийн дагуу Ойн хэрэг эрхлэх газрыг байгуулахаар хуульчлагдсан боловч үндсэндээ 8 сар энэ ажил нэлээд удаашралтай байгаа. Тэгээд энэ ажлыг хурдан шийдвэрлэх юм бол бас гадна дотны төслүүд орж ирэх ийм бололцоонууд байгаа учраас энийг яаралтай хийх ёстой гэж манай Байнгын хороо үзэж байгаа. Тэгээд энэ асуудлыг хэлэлцэх эсэхийг хэлэлцэхээр шийдвэрлэсэн байна.

Өнөөдрийн хуралдаанд Шийлэгдамба сайд байна, Банзрагч Байгаль орчны яамны Хүрээлэн буй орчин, байгалийн нөөцийн газрын дарга, Ыханбай Байгаль орчны яамны Бодлого зохицуулалтын хэлтсийн дарга, Доржцэдэн гуай байна, Ойн үндэсний хорооны нарийн бичгийн дарга хүрэлцэн ирсэн байна. Ингээд тогтоолын хавсралтад нэмэлт өөрчлөлт оруулах тухай УИХ-ын тогтоолын төслийн талаархи танилцуулгыг Засгийн газрын гишүүн, Байгаль орчны сайд Шийлэгдамба хийнэ.

**Г.Шийлэгдамба:** - Баярлалаа, Байнгын хорооны дарга, УИХ-ын эрхэм гишүүд ээ,

Монгол Улсын Их Хурлын эрхэм гишүүн Ч.Раднаа нарын санаачлан өргөн барьсан Ойн тухай хуулийн шинэчилсэн найруулга 2007 оны 5 дугаар сард УИХ-аар батлагдсан бөгөөд тухайн хуулийн 13 дугаар зүйлд байгаль орчны асуудал эрхэлсэн Засгийн газрын гишүүний эрхлэх асуудлын хүрээнд ойн асуудал эрхэлсэн төрийн захиргааны байгууллага ажиллахаар хуульчлагдсан юм.

Хууль батлагдаад үндсэндээ хагас жил гаруй хугацаа өнгөрч байгаа учир тухайн агентлагийн үйл ажиллагааг цаг алдалгүй эхлүүлэх шаардлагатай байна. Иймд тогтоолын хавсралтад нэмэлт оруулж, ойн асуудал эрхэлсэн агентлаг байгуулах тухай УИХ-ын тогтоолын төслийг боловсруулж яамдаас 2 удаа санал авч, Засгийн газрын хуралдаанаар хэлэлцэн УИХ-д өргөн мэдүүлээд байна.

Тус агентлагийн эрхлэх асуудлыг Ойн тухай хуулийн 13 дугаар зүйлийн 3 дахь заалтаар жил бүр ойгоос бэлтгэх модны дээд хэмжээг тогтоох үндэслэл, санал боловсруулах, ойг хамгаалах, нөхөн сэргээх, ашиглах талаар төрийн эрх бүхий байгууллагаас гаргасан шийдвэрийн хэрэгжилтийг зохион байгуулах, ой хамгаалах, зохистой ашиглах, нөхөн сэргээх, ойн менежментийн төлөвлөгөө боловсруулж хэрэгжүүлэх, ойн хөнөөлт шавьж өвчинтэй тэмцэх, ойжуулах, ногоон хэрэм, ойн зурвас байгуулах, улсын төсвөөс ойжуулалтад зориулан олгосон хөрөнгийг хуваарилах, гүйцэтгэх аж ахуйн нэгжүүдийг сонгон авах, тухайн хөрөнгийн зарцуулалтад хяналт тавьж, биелэлтийг хангуулах, орон нутаг дахь ойн анги, иргэдийн нөхөрлөл зэрэг мэргэжлийн удирдлагаар хангах, ой зохион байгуулалт, ойн сангийн бүртгэл, тооллого явуулах, ой хамгаалах дэвшилтэт арга технологи судлан боловсруулах зэрэг бүрэн эрхийг хэрэгжүүлэхээр тодорхойлсон болно.

Түүнчлэн ойн түймрээс урьдчилан сэргийлэх, хамгаалах арга хэмжээг мөн авч хариуцан хэрэгжүүлэх юм.

Шинээр байгуулагдах ойн асуудал эрхэлсэн төрийн захиргааны байгууллагыг Ойн хэрэг эрхлэх газар гэж нэрлэж, ойн нөөц, ой хамгаалал, нөхөрлөл, ойжуулах ногоон хэрэм, удирдлага, санхүүгийн гэсэн үндсэн 3 хэлтэстэй, 25 хүний орон тоотойгоор үйл ажиллагаа явуулахаар төлөвлөж байна.

Монгол Улсын 2008 оны төсвийн хуульд Ойн хэрэг эрхлэх газрын орон тоог 25 нэгжээр, урсгал төсвийг 228.3 сая төгрөгөөр тооцож тусгалаа. Одоогийн байдлаар ойн нөөцийг хамгаалах, нөхөн сэргээх, зохистой ашиглах бодлого хэрэгжилтийн ажлыг тус яаманд 4 орон тоотой, Ойн бодлого зохицуулалтын хэлтэс хариуцан гүйцэтгэж байна. Үүнээс гадна 2 орон тоотой Ногоон хэрэм үндэсний хөтөлбөрийн ажлын алба, Ойн үндэсний хорооны нарийн бичгийн дарга, 3 орон тоотой ойжуулалтын зураг төслийн товчоо ажиллаж байгаа юм.

Газрын төсөв нь өөрийн үйл ажиллагаанаас олсон орлого, төвлөрсөн төсвийн санхүүжилт, байгаль хамгаалах сангийн хөрөнгө, байгаль орчныг хамгаалах, нөхөн сэргээх, зарцуулах хөрөнгийн зохих хэмжээний эх үүсвэрээр бүрдэнэ.

Түүнчлэн энэ агентлаг байгуулагдсанаар хэрэгжих гадаадын төслийн санхүүжилтийн үйл ажиллагаанууд мөн энэ байгууллагын үйл ажиллагаанд голлох суурь үзүүлж ажиллах юм.

Иймд төрийн захиргааны байгууллагын тогтолцоог бүтцийн ерөнхий бүдүүвчийг батлах тухай 2004 оны 9 дүгээр сарын 29-ний өдрийн УИХ-ын 14 дүгээр тоот тогтоолын хавсралтад Ойн хэрэг эрхлэх газар гэсэн нэмэлт оруулах тухай Монгол Улсын Засгийн газраас оруулж буй Улсын Их Хурлын тогтоолын төслийг дэмжиж Байнгын хороогоор хэлэлцэж УИХ-д хэлэлцүүлэхийг хүсч байна. Баярлалаа.

**Я.Санжмятав:** - Содномцэрэн гишүүн асууя.

**Ч.Содномцэрэн:** - Ийм ойн асуудал эрхэлсэн газар байхыг би бас дэмжиж байгаа юм. Өнөөдөр ерөөсөө ойг хамгаалах, нөхөн сэргээх, ойжуулах энэ ажил үндсэндээ орхигдсон байна гэж ингэж үзээд байгаа юм. Ойгоос мод бэлтгээд байдаг, гоожин өгөөд байдаг, ерөөсөө нөхөн сэргээх, арчилгааны талын, ойжуулах талын энэ ажил ерөөсөө хийгдэхгүй байгаад байдаг. Тэгээд ойн нөөц бол багасаад байдаг, ийм байдал харагдаж байгаа юм. Тэгэхээр зэрэг энэ Ойн хэрэг эрхлэх газрын бүтэц нь орон нутагт, энэ бол яах вэ яамны түвшинд ийм байх юм гэж ойлгогдож байгаа юм. Сум, баг дээр тэр ойн анги гэдэг чинь ямар бүрэлдэхүүнтэй байх юм бэ? Сум, баг дээр. Гол ойн энэ арчилгаа, нөхөн сэргээх, ойжуулах ажлыг чинь сум, баг дээр л хийнэ гэж ойлгож байгаа. Тэгээд яг тэр нэгж дээрээ ямар бүтэцтэй байх вэ?

Үүнтэй уялдаад төсөв, хөрөнгийн асуудал бас нэмж тусгагдах тийм шаардлага байна уу, үгүй юу? Энэ танилцуулгаас үзэж байхад нэг их нэмж хөрөнгө шаардахгүйгээр энэ газрыг байгуулах бололцоотой юм шиг харагдаж байгаа юм.

Ер нь бол нэгэнт ийм бүтцийн байгууллага бий болгож байгаа бол заавал нэмэлт хөрөнгө шаардагдана гэж бодож байгаа юм. Хөрөнгөгүйгээр ерөөсөө юм хийнэ гэж байхгүй шүү дээ, хөрөнгийг бас бодитойгоор зөв тооцоод тэгээд Засгийн газар, Их Хуралдаа оруулаад батлуулах нь зүйтэй юм болов уу гэсэн ийм бодолтой байгаа юм, нэгдүгээрт, энэ дээр нэг хариулт өгөөчээ, энэ бүтэц, бүрэлдэхүүний хувьд сумдад, багт ямар байх юм бэ?

Хоёрдугаарт түймрээс урьдчилан сэргийлнэ гэж байгаа юм, ийшээ манайд энэ шинээр байгуулагдаж байгаа ойн газар тийшээ орох хэрэг байна уу, үгүй юу, одоогийнхоо Онцгой байдлын шугамаар явсан нь дээр юм биш үү, энэ 25 хүнтэй, тэгээд орон нутагт тийм тодорхой, том бүтэц байхгүй ийм газар түймрээс урьдчилан сэргийлэх ийм арга хэмжээг авч чадах уу гэсэн ийм асуулт байна.

Гуравдугаарт нь, 25 хүний орон тоотой гэсэн байна, энэ яг одоогийнхоо байгаа орон тоог хэлж байна уу, эсвэл одоо бас нэмж авах орон тоогоо оруулаад ингэж үзэж байна уу? миний бодлоор ерөөсөө орон тоог бол нэмэх шаардлагатай гэж бодож байна, суманд, аймагт, тэгээд яамандаа өшөө сайн нэмэх ёстой гэж бодож байна. Нэлээд том бүрэлдэхүүнтэй байж байж энэ ажлыг хийхгүй бол одоогийн энэ цөөхөн хүний бүрэлдэхүүнтэй ийм байдлаар цаашаа явахгүй гэж ингэж бодож байна, энэ дээр нэг хариулт өгөөчээ.

**Г.Шийлэгдамба:** - Ыханбай дарга хариулаад би дараагийн асуултад хариулъя.

**Р.Ыханбай:** - Эрхэм гишүүн Содномцэрэнгийн зарим асуултад би хариулъя, нэгдүгээрт  энэ Ойн агентлаг байгуулахаар бас орон нутагт бас бүтэц байх юм, тэр нь бол хуульд зааснаар сум, дундын ойн анги гэж байгаа. Мөн сум, дундын ойн анги дээр мэдээж төсөвт зардал шаарадгдаж байгаа. Энэ жилийн 2008 онд бид 4 аймагт 4 ойн анги байгуулахаар тусгаад одоогоор үндсэндээ Сэлэнгэ аймагт, 4 аймагт байгуулаад байна. Энэ бол сум, орон нутгийн төсвөөр, мөн төсөвт тусгасан хөрөнгөөр байгуулж байгаа. Мөн энэ жил Булган, Төв, Завхан аймагт ойн анги байгуулахаар төсөв нь тусгагдсан одоо бол ажлаа эхэлж байгаа.

2009 онд мөн адилхан улсын төсвөөр бид 5 ойн аймгийг бас 3 аймагт нэмж тусгахаар төсвий нь тусгаад байгаа, одоо 2009 оны төсөв дээр, энэ бол үндсэндээ 5 ойн ангитай холбоотой бүх зардлууд нийлээд 200-гаад сая төгрөг байх юм, энэ 207.9 сая төгрөгийг 2009 оны улсын төсвийн төсөлд тусгаад байгаа юм. Тийм учраас дараагийн жил гэхэд үндсэндээ шаардлагатай газруудад үндсэндээ ойн анги байгуулагдах юм. Нэг ойн анги ойролцоогоор 3-5 хүний бүрэлдэхүүнтэй байх юм, энд одоогийн яг бидний бодож байгаагаар. Өөрөө орлого олох үйл ажиллагаа бас байх учраас энэ орон тоо нь бас нэмэгдэх, байгуулагдсаны дараа тийм бололцоо байгаа. Зарим ажлыг аж ахуйн гэрээгээр, бас нөхөрлөлүүдтэй хамтарч хэрэгжүүлэх юм байгаа юм. Тийм учраас энэ ойн ангийн цаашдын бүтэц дээр хүчин чадал нь нэмэгдэх юм.

Хоёрдугаарт одоо байгаа орон тоо бол одоогийн байгаа орон тооноос үндсэндээ 2 дахин их байгаа, энэ дээр нэмэгдэнэ, 3 хэлтэс байгаа, 3 хэлтсээ шинээр байгуулж байгаагаас одоо байгаа орон тоогоо үндсэндээ бид 8 хүнтэй байгаа, 17 хүнээр нэмэгдэж байгаа юм.

**Г.Шийлэгдамба:** - Би нэмээд гишүүний асуултад тодруулъя. Үнэхээр энэ ойн бодлого бол сүүлийн жилүүдэд байгаль орчны салбарын хувьд бас нэлээд суларсан, одоо үүсээд байгаа нөхцөл байдалтайгаа уялдуулаад ойн асуудлаар нэлээд төрийн бодлогын хувьд хэрэгжүүлэх бодит нөхцөлийн хувьд маш тодорхой арга хэмжээ хийж явуулахгүй бол энэ ойн нөөц баялаг гэдэг бол үнэхээр анхаарал татахаас өөр аргагүй ийм байдалд хүрсэн. Хууль бусаар маш их мод бэлтгэгдэж байна. Өмнө нь ч Байгаль орчны яам олгогдоогүй байсан тэр зөвшөөрлүүд, одоо сүүлийн хуулиар орон нутаг өөрөө энэ ойн асуудал дээр голлож ажиллах ийм боломжтой болсон. Тэгэхээр орон нутгийн анхаарлыг ч гэсэн энэ ойн нөөцийг яаж бид илүү барьж тогтвортой байлгах бодлого явуулах, үйл ажиллагаа явуулах шаардлагатай байна гэдэг дээр яах аргагүй бас асуудал тодорхой гаргаж ажилламаар байгаа юм.

Тийм учраас энэ Ойн агентлаг байгуулах гэж байгаа явдал бол энэ бодлогыг хэрэгжүүлэхэд маш чухал ийм нөхцөл байдал явуулах боломж бүрдэх юм гэдгийг хэлмээр байгаа юм. Тийм учраас энэ үйл ажиллагааг явуулахад бүтэц, зохион байгуулалтын хувьд, мөн хөрөнгө, санхүүгийн хувьд ч гэсэн ихээхэн юу шийдэх юм.

2008 оны хувьд бид 228.3 сая төгрөгөөр тооцсон, энэ бол ерөнхийдөө бол аппаратын зардалд тооцож байгаа. Гол үйл ажиллагааныхаа санхүүжилтийг бол өөрийн орлого, түүнчлэн сая Ыханбай даргын хэлдгээр тэр аж ахуйн байгууллагуудтай хамтарч гэрээгээр ажиллах нөхцөл байдал дээр тодорхой асуудлууд шийдэгдэнэ.

Гуравт нь бол энэ олон улсын төсөл хөтөлбөрүүд энэ агентлаг байгуулагдсанаар хэрэгжих ийм боломжтой болох юм. Тийм учраас энэ төслийн санхүүжилтийг мөн үйл ажиллагааныхаа хүрээнд зарцуулж, ашиглах ийм боломж бүрдэх юм. Тийм учраас бид өнөөдрийн байгаа бодит нөхцөл байдал дээрээ тооцоод энэ санхүүгийн зардлыг тусгасан.

Цаашдаа мэдээж энэ агентлагийн үйл ажиллагааг илүү явуулахад энэ орон нутаг дахь салбар, нэгжүүдийн үйл ажиллагааг бид нар сайн анхаарч ажиллах ёстой байгаа, энэ дээр бид тодорхой асуудлууд оруулж ажиллана гэж үзэж байна.

**Ч.Содномцэрэн:** - 1 анги 3-5 хүний бүрэлдэхүүнтэй гэж байна шүү дээ, энэ улсууд чинь зохион байгуулах ажил хийх үү, эсвэл ойжуулах, нөхөн сэргээх ажилдаа энэ 5 хүнийхээ хүчийг ашиглаад хийж байх уу, нэгдүгээрт тодруулах нь.

Хоёрдугаарт тэр 228-аас гадна өөрийн орлого гэж байна, энэ хэдий хэмжээний юм өөрийн орлого орж ирэх вэ? Ойн холбоотой өөрийн орлого дээр.

Өөр нэг юм байна, ойжуулах, нөхөн сэргээх ажлыг төсвөөр мөнгий нь батлуулаад хувийн хэвшлийнхнээр хийлгэж болохгүй юу, гэрээ хийгээд ч юмуу? Ийм хэлбэр рүү орж болохгүй юу? Урьд нь ч бас хийдэг байсан байх, энийг цаашдаа улам өргөжүүлэх.

Гуравдугаарт өөр нэг тодруулах юм болбол  ойжуулах, нөхөн сэргээх ажилд зориулж байгаа төсвөө энэ 9 оны төсвийн хүрээний мэдэгдэл хэлэлцэх үеэр жаахан ахиухан тавьж орж ирэхгүй бол энэ хэлээд байгаа тоо чинь үнэхээрийн чамлалттай байна шүү дээ, хаана ч хүрэхгүй шүү дээ, энийг бараг 2, 3 тэрбум төгрөгөөр оруулж ирэхгүй бол, 10 дахин өсгөж оруулж ирэхгүй бол 2, 3 зуун сая төгрөг чинь нэг аймагт 10 сая төгрөг л оногдоно биз дээ,тийм үү, тэгэхээр энийг ойжуулалтын ажлыг үнэхээрийн далайцтай хийхгүй бол өмнөх шигээ 2, 3 зуун сая төгрөг тавиад яваад байх юм бол ойрын хэдэн жилдээ ойжуулалтын ажилд эргэлт гарахгүй шүү дээ. энийг эргэлт гаргахаар хэмжээний төсөв, юм оруулж ирэх бололцоо яамандаа хэр байдаг юм бол?

**Р.Ыханбай:** - Баярлалаа, би зарим асуудлаар нь тодотгож хариулъя. Ойжуулалтын зардлын асуудлаар дороос нь эхэлж, би түрүүн хэлсэн, 2.7 сая гээд зөвхөн орон нутгийн бүтэцтэй холбоотой зардал бол 2.7 сая төгрөгөөр бид төсөвт тусгаж байгаа, энэ бол ойн анги, аймгуудын байгаль орчны албан дахь ойн хэсэг байгаа, эднүүсийн тогтмол зардалд зориулж бид 2.7 сая төгрөгийг 2009 оны төсөвт тусгаж байгаа юм.

Ойжуулалтын арга хэмжээ бол 2009 онд 2 аравны хагас тэрбум төгрөгөөр оруулж байгаа. Энэ бол энэ жилээс 70, 80 хувиар нэмэгдэж байгаа. Мөн энэ дээр нэмж бас ер нь ойн хөнөөлт шавьжтай тэмцэх, мөн цаашилбал ойн түймэртэй тэмцэх энэ асуудлаар бүр техник тоног төхөөрөмж бэхжүүлэх, онгоц авах асуудлаар бас тусгайлан төсөл асуудал оруулж байгаа. Гэх мэтчилэн ер нь дараагийн жилийн ойн төсөв маань энэ агентлаг байгуулагдвал нэлээд их хэмжээгээр өсөх юм байгаа юм. Энэ нь эргээд ойг ашигласнаас орох төлбөрийн орлогын бараг 80, 90 хувийг бүхэлд нь ашиглах,тэгээд одоо байгаа хулс мод бэлтгэл дээр, мод бэлтгэж байгаа нэг сая гаруй модыг бид хуулийн дагуу бэлтгэдэг болгож төлбөр авах юм бол энэ зардлыг нөхөж чадах юм.

Хоёрдугаарт сум дундын ойн анги 5 хүнтэй гэж байгаа, энэ бол бидний төсөөлж байгаагаар энэ аж ахуйн ажил хийхгүй, дандаа төрийн үйлчилгээний ажлаа хийдэг, зөвлөдөг, зохион байгуулдаг ийм ажлаа хийх бүтэц байх юм. Тийм учраас дээр үеийн ойн ангиудаас ялгаатай, өөрөө ойжуулалт хийгээд, өөрөө аж ахуйн ажилтай ноцолдохгүй, энэ бол яамнаас гарсан бодлого, төрийн бодлогыг хэрэгжүүлэх ажлыг газар дээр нь зохион байгуулах, хувийн хэвшилтэй хамтран ажиллах ийм байгууллага байх юм. Нөхөрлөлтэй хамтран ажиллана.

Ойжуулалтын ойн аж ахуйн арга хэмжээг мэдээж хувийн аж ахуйн байгууллагатай гэрээгээр хийх ажил хэвээрээ байна. Энийг нэмэгдүүлнэ гэж бодож байгаа, баярлалаа.

**Я.Санжмятав:** - Бакей гишүүн асуултаа асууя.

**А.Бакей:** - Баярлалаа, энэ Ойн тухай шинэ хуулийн дагуу агентлаг байгуулах тухай асуудал орж ирж байгаа юм байна гэж ойлгож байна. Тэгэхээр ер нь ямарваа нэгэн агентлаг байгуулах бол амархан, байгуулж болно. Тийм учраас энийг дэмжиж байгаа, ганцхан агентлаг байгуулагдсанаар ямар үр дүн гарах вэ? Ямар үр дүнд хүрэх вэ гэдгээ бас давхар бодолцох ёстой асуудал байгаа. Тэгэхээр энэ агентлаг байгуулагдсанаар яг чухам ямар үйл ажиллагаа явуулаад ямар үр дүнд хүрэх вэ гэдгээ энэ төсөл санаачлагчидбас тодруулж хэлж өгнө үү, яагаад гэвэл чуулган дээр бас энэ асуудал тавигдана гэж бодож байгаа. Тийм учраас ямар үр дүн гарах вэ гэдгээр төсөөлж байгаа юм бэ гэдгийг нэгдүгээрт тодруулж хэлж өгөөч.

Хоёрдугаарт бол Ногоон хэрэм гэж эндээс хэдэн жилийн өмнө сүр бадруулж гарсан, тэгээд сүүлдээ тийм хэмжээний үр дүн гараагүй, тэгээд ер нь ногоон хэрмийн ажлын албаны зардал санхүүжилтийн эх үүсвэр болж ашиглагдах юм байна л даа. Тэгэхээр тусдаа тийм ногоон хэрмийн ажлын алба гэж байх шаардлага байгаа юмуу, тэрийг бүр татан буулгаад энэ ойн агентлагтай хамтатгаад ингэж явах юмуу, эсвэл тэр нь тусдаа давхардсан юм байх юмуу, яах юм? Ер нь тэр ногоон хэрэм гэдэг чинь цаашдаа байх юмуу, үгүй юмуу, хэрэгжүүлэх юмуу, үгүй юу? Ер нь тэгээд давхар давхар юм байснаас нэг л юм байсан нь дээр шүү дээ, тийм учраас энийгээ нэгтгэж болохгүй юу гэсэн хоёрдахь асуудал байна.

Дээр нь Ойн үндэсний хөтөлбөрийн нарийн бичгийн дарга гэж нэг юм байдаг юм шиг байгаа юм, энэ маань чухам юу хийдэг юм, бас энэнтэй давхцаад хамтдаа байж болдоггүй юмуу?

Тэгээд тэр гүйцэтгэх ажилтан 21 хүн байна шүү дээ, 25-аас нэг нь дарга, 21 нь гүйцэтгэх ажилтан, 3 нь үйлчилгээний ажилтан, яг тэр 21 хүн чинь конторт суух нь уу, эсвэл чухам яг юу хийх гэж байгаа хүн бэ гэснийг тодруулж хариулт өгнө үү.

Ер нь энэ асуудлыг дэмжиж байгаа, ач холбогдлоор нь, ганцхан энэ асуудлууд дээр тодорхой хариулт өгөх хэрэгтэй байна.

**Ц.Банзрагч:** - УИХ-ын гишүүн Бакей гуайн зарим асуултад хариулъя. Агентлаг байгуулсны гол үр дүн гэдэг бол их чухал, энэ талаар бас сайдын танилцуулгад орсон, дээр нь тодруулж хэлэхэд бид нар үндсэндээ энэ Ойн хуулийн нэг гол концепци бол хуучин бид нар буу барьсан байгаль хамгаалагч ой хамгаалдаг байсан бол нөхөрлөл хамгаалах болсон, тийм учраас Ойн шинэ хуулийн концепцийн дагуу агентлаг байгуулснаар түүний салбар, орон нутагт байгуулснаар ерөөсөө ойн ангиудын маань гол үүрэг бол нөхөрлөлтэй ажиллана. Тийм учраас нөхөрлөлийг л жинхэнэ ёсоор байгуулахад энэ орон нутгийн түрүүний Содномцэрэн гишүүний асуусан тэр орон нутгийн салбар нэгж, агентлаг бүхэлдээ чиглэх учраас нэгдүгээр гол үр дүн бол Монгол улсын ой хамгаалалт, нөхөрлөлөөр дамжуулж байгаль хамгаалах шинэ концепцийг жинхэнэ утгаар нь зохион байгуулах нэг үр дүн гарна гэж ингэж үзэж байгаа юм.

Хоёрт нь энэ зөрчлийг бид нар буурна гэж үзэж байгаа, яагаад гэвэл түрүүн бас Содномцэрэн гишүүний асуултад давхар түрүүн хариулагдаагүй нэг асуудал байгаа түймрээс урьдчилан сэргийлэх асуудал гэж байгаа. Онцгой байдлын ерөнхий газар бол ерөөсөө түймрийн аюулыг зайлуулдаг, устгадаг ийм байгууллага. Түймрээс урьдчилан сэргийлэхийн тулд орон нутгийн иргэдийн оролцоо, нөхөрлөлийн оролцоо, тэд нарт зориулсан ухуулга, сурталчилгаа, соён гэгээрүүлэх ажил маш чухал, энийг нөхөрлөлөөрөө дамжуулж орон нутгийн ойн ангиараа дамжуулж, энэ агентлаг зохион байгуулснаар бас энэ зөрчил олон хэлбэртэй, олон эх үүсвэртэй зөрчил буурна гэж үзэж байгаа юм.

Гуравдахь гол асуудал бол бас энэ шинэ хуулийн концепци бол цаашид бид нар ойн аж ахуйг өнөөдөр зөвхөн улсын хэмжээний ой зохион байгуулалт хийгээд нарийвчилсан ойн менежментийн төлөвлөгөө хийхгүй байгаа. Тийм учраас аймаг бүр, ой бүхий сум бүр ойн менежментийн төлөвлөгөө болоход энэ саяын хэлдэг энэ 21 хүн орон нутагт ажиллаж байгаа салбарууд бол жинхэнэ ойн менежментийнх нь төлөвлөгөөг хийж өгөх учраас ойн менежментийг шинэ арга хэлбэрээр явуулах ийм боломж гарна, гэх мэтийн ийм бодитой үр дүнгүүдийг бид нар тодорхой харж байгаа, энэ үр дүнд хүрэх бүрэн болж байгаа, энийг бол нэгэнт бүтэц байхгүй учраас өнөөдрийг хүртэл энэ асуудал бол жинхэнэ ёсоор явж чадахгүй байгаа гэдгийг хэлмээр байна.

Ногоон хэрмийн хувьд бол бидний тооцож байгаагаар үнэхээр энэнийхээ бүтцэд байхаар бид нар тооцож, тийм ч учраас сая сайдын илтгэлд бид нар нэг санхүүжилтийн эх үүсвэр нь ногоон хэрэм гэж орж байгаа асуудал нь өөрөө Ногоон хэрэм маань тусдаа байхгүй юм, энэ агентлагийнхаа хүрээнд зангидагдана гэсэн ийм үндсэн асуудал байна.

Нарийн бичгийн хувьд өөрөө хэлэх байх. Ойн үндэсний хорооны нарийн бичгийн хувьд бол үндэсний хөтөлбөр хэрэгждэг, ойн оролцоотой олон том салбар байна л даа, жишээ нь Үйлдвэр, худалдааны яам гэхэд мод бэлтгэлийн ажил эрхэлдэг, тэгэхээр энэ хөтөлбөр бол зөвхөн ойг хамгаалах биш, ер нь ойн салбар гэдэг утгаар нь энэ Ойн үндэсний хороо хөтөлбөрийнхөө хэрэгжилтийг хангадаг учраас, жишээ нь төмөр замын салбарт гэхэд дэр мод хэрэглэх, мод бэлтгэх асуудал байдаг, энэ бүх бодлого зохицуулалтыг сайдын нэрийн өмнөөс, сайд нь өөрөө дарга байдаг учраас энэ олон яамдын уялдааг хангадаг, тийм учраас цаашид бол харин нарийн бичиг гэдэг энэ чигээрээ хадгалагдах байхаа, энэ бол яаман дээрээ байна. Агентлаг нь бол цэвэр хэрэгжүүлэх, саяын хэлдэг бодит ажлуудаа хийнэ гэсэн ийм тайлбарыг нэмж хэлмээр байна.

21 хүн гэдэг бол саяынх тэр л дээ. Одоо бол 11 хүн, бид нар үнэхээр 11 хүн бол бид нар зохих ёсоороо ойн менежментийг улсын хэмжээнд явуулж чадахгүй байгаа, тийм учраас бид нар өнөөдөр зөвхөн нэг ойн нөөцтэй ноцолдоод зогсож байгаа байхгүй юу. Тийм учраас саяын схемд заасан 3 хэлтэс бол 3 том чиглэлд бодлогын асуудалд төвлөрөөд тэгээд тухайн жилд бэлтгэх модны хэмжээ гэхэд Ойн нөөцийн хэлтэс нь ойн судалгаагаа аваад ой, хортон устгах ажлыг хариуцаад явж байхад Ойжуулалтын хэлтэс нь болохоор жишээ нь Ногоон хэрэмтэйгээ бүх л ойжуулалтын арга технологийг боловсронгуй болгох, дэвшилт технологийг нэвтрүүлэх, нөгөө нэг хэлтэс нь гэхэд нөхөрлөлийн талаархи менежментийг бодлогын түвшинд яг гүйцэтгэх, хэрэгжүүлэх шатанд нь гаргаж ирэх мэтээр яг энэ бодлого зохицуулалтынхаа хэрэгжүүлэлтийн ажлыг удирддаг төв штаб нь байхаар зохион байгуулагдаад, энэ нь өнөө орон нутагт аймгийн байгаль орчны албанд байх ойн нэгж, сумдад байх ойн ангийг мэргэжил, арга зүйн удирдлагаар хангадаг цэвэр мэргэжлийн албаа гүйцэтгэдэг ийм албан хаагчид байдаг.

**Г.Шийлэгдамба:** - Би бас нэмээд тодруулахад Ногоон хэрмийн талаар Засгийн газраар батлагдсан ийм хөтөлбөр л дөө. Үнэхээр одоо өнөөдрийн Ногоон хэрмийн хөтөлбөрийн хэрэгжилтийг бодитой талаас нь авч үзэх зайлшгүй тийм шаардлага байгаа. Тийм учраас Байгаль орчны яамны сайдын зөвлөл удахгүй яг энэ Ногоон хэрмийн асуудлаар тусгайлан авч хэлэлцээд, ер нь одоо үр дүн ямар байдалтай байгаа юм, ямар хэмжээний хөрөнгө мөнгө зарцуулсан юм, үр дүн нь яаж гарсан юм, цаашдаа ер нь энэ байдлаараа ингээд яваад байх нь зөв юмуу, яах ёстой юм гэдэг асуудлаар маш тодорхой юу авна. Тэгээд Байнгын хорооны даргатай зөвлөж байгаад гишүүдэд би энэ талаар мэдээлэл бас өгье гэж бодож байна.

**Я.Санжмятав:** - Цэнгэл гишүүн асууя.

**Ц.Цэнгэл:** - Баярлалаа. Тэгэхээр энэ ойн газрын бүтцийг байгуулах нь зүйтэй л дээ. Ер нь хэд хэдэн манай энэ хэтэрхий бүтцийг бас цөөрснөөр ажил явахгүй байгаа талууд бий, тэрний нэг нь энэ ойн агентлаг байгуулах нь энэ яаманд байгуулах нь туйлын хэрэгтэй гэж үзэж байна. Хүн хүчний хувьд жаахан тийм багадуу юм шиг байна, ер нь Монгол улсын ойг 14 хувь нутаг дэвсгэрийн гэж анх ярьдаг байсан, одоо 7 хүрэхгүй хувь боллоо. Дээр нь сум, орон нутгаар явахад ойн хулгай, зулзган модыг хулгайлж байгаа нь хэтэрхий ихэсч байна. Ой модоор амьдарч байгаа улсууд ч байж байна. Тэгээд ойг хулгайлахдаа нөхөн сэргээлт ерөөсөө хийдэггүй, энэнээс үзэхэд энэ ойн асуудлаар бол бид нар асар нэлээд хойно явж байгаа.

Хууль сая гарсан, энэ хууль бас арай нэг ахиц байгаа, гэтэл ойн захиргаа байгуулаад нөхөрлөл болохоор иргэдийн хэсгээс бүрдсэн, ойн төрийн байгууллагын захиргаа аваад тэрийг үүрэг болгоход авах эрх зүйн орчин нь хэр механизм нь бий болсон юм бэ, нөхөрлөл рүү энэ төрийн юмнууд ирээд торгууль, ингэ, тэг гэдэг гээд нөгөө нөхөрлөл чинь тэрүүхэндээ нэг вант улс болно шүү дээ, жалга, довны улсууд чинь. Тэгэхээр энэ хуулийнхаа хүрээнд энэ ойн агентлаг очоод хийхэд ямар бүтцээр тэд нар хүлээж авах вэ, энийг нарийн зохицуулсан юм байна уу, нэгдүгээрт.

Хоёрдугаарт ихэнх сумд хөдөө орон нутагт объектын зуух гээд баахан ой сүйтгэдэг зуухнууд байгаа, цэцэрлэг, сургууль, тамгын газрууд гэсэн, ойтой газрууд, манай Булганд хэд хэдэн тийм сум бий, нөгөөдүүл чинь жилдээ хэдэн арван машинаар ойг буулгадаг, энэ дээр ойн агентлаг ямар эрх зүйн акт тавьж, тэрийг энэ Улсын Их Хурлаар болиулах ямар механизм хийж чадах вэ, энэ ойн агентлаг, энийг шууд хаах хэрэгтэй байгаа юм. Гэтэл намар болоод сургууль яах аргагүй ороод сургуульд түрэмгийлээд орчиход энэ маягаар 1, 2 жил явахад бүх л бүтэн ойтой уулууд халцарч дуусч байгаа.

Ойн энэ хулгай, ойн түймрээс яаж, түрүүн Банзрагч дарга хэлж байна, тэр бас болох л асуудал, ер нь урьдчилан сэргийлэх, тэрэн дээр, гэхдээ энэ дээр энэ ойн агентлаг тэр хуультайгаа яаж энэ 21 хүн ажиллах юм, энэ 25 гүйцэтгэх хүн бол ер нь Монгол улсын нутаг дэвсгэр дээр ойтой хэдэн газартай юм, хүрэлцээ нь байгаа юмуу, үгүй юмуу? Ингээд ойн бүтэц бий болоод ирэнгүүт аймгуудын байгаль орчны албаны асуудал эрхэлсэн нэгжүүд байх нь, энд бас төрийн байгууллагын нэг нэг түшмэдүүд байх юмуу, гүйцэтгэх ажилтантайгаа хэдэн хүн байх юм бэ? Судалгааны төв байхаас арга байхгүй, энэ ойг нөхөн сэргээх, энэ бол манайд алдагдсан шүү дээ, хэдэн арван жилээр алдагдсан, энэ их зүйтэй бүтэц ороод ирж байна. Сум дундын ойн анги гэхээр юу байх юм, ийм хэдэн асуултыг эхлээд мэдээлэл, танин мэдэхүйн үүднээс аваад тэгээд санал хэлье.

**Р.Ыханбай:** - Эрхэм гишүүн Цэнгэл гишүүний асуултад хариулъя. Үнэхээр бол таны хэлдгээр үнэн, бид бол ойг нөхөрлөлд эзэмшүүлчихээд улсын өмч хэвээрээ байгаа, гэтэл нөгөө төрийн талын менежмент нь алга байгаа. Нөхөрлөлд эзэмшүүлчихээд хамтын менежментээр эзэмшүүлж байгаа юм, төр нь оролцож, нөгөө нөхөрлөлийг чиглүүлж өгөх ёстой. Тэгээд төрийн байгууллагын бүтэц нь байхгүй болчихоод тэр бүтэц нь бид байгуулж, улсын хэмжээнд агентлагаа байгуулъя, аймгийн хэмжээнд ойн нэгж байгуулъя, суман дээр ойн анги байгуулъя, тэгээд тэр нөхөрлөлтэй хамтраад ойн хамтын менежмент явуулах юм. Ерөөсөө Ойн хуулийн гол санаа нь тэр байгаа юм, алсыг харсан тогтвортой менежментийг бий болгох гэж.

Тэгэхээр тэр улсын, төрийн зүгээс нөхөрлөлд ажиллах байгууллагын бүтэц нь алдагдаж байгаа учраас одоо бол нөхөрлөлүүдийн эрх зүйн үндэс нь байгаа ч юм шиг, байхгүй ч юм шиг яригддаг. Үнэндээ бол энэ төрийн байгууллагын бүтэц нь гарч ирээд мэргэжлийн талаас нь тэрийг чиглүүлж өгөх юм бол тэр нөхөрлөл бол ашгийн бус байгаль хамгаалах чиглэлийн орон нутгийн иргэдийн холбоо байх юм, энийг дэмжиж ажиллах юм. Тийм учраас энэ агентлаг байгуулах, тэгээд аймаг, орон нутгийн бүтцийг сайжруулах асуудал бол үндсэндээ Ойн хуулийг хэрэгжүүлэх, төр засгийн зүгээс менежментийн оролцоог хангах ийм арга хэмжээ байх юм.

Тэр энэний үндсэн дээр мэдээж тухайн суман дээр түрүүн манай Банзрагч дарга хэлсэн, ойн менежментийн төлөвлөгөөг боловсруулна гэж, тэр ойн менежментийн төлөвлөгөөн дээр аль болох тухайн орон нутаг бол ойн нөөцийг зохистой ашиглах, хамгаалах асуудлыг тухайн суман дээр, нөхөрлөл дээр, аж ахуйн нэгж дээр боловсруулж, тэрийг баталгаажуулах, удаан, урт хугацаагаар тэрэн дээр нь тухайн ашиглагчид, уурын зуух ч юмуу, түлээ бэлтгэх иргэд, бидний асуудал бол хэрэглээний асуудлыг аль болох багасгах, өөр төрлийн зүйлээр орлуулах, гэх мэтчилэн түлш түлээг бол зөвхөн ойг цэвэрлэх журмаар авах ч юмуу, ийм асуудлыг тэр нөхөрлөл, тэр суманд нь ойн анги энэ байгууллагуудтай хамтарч сумын хэмжээний менежмент төлөвлөгөөг тусгаж хэрэгжүүлэх юм. Тиймээс одоохондоо менежмент төлөвлөгөө нь байхгүй байгаа учраас ерөөсөө хэн дуртай газар нь зөвшөөрөл аваад дуртай газраас мод бэлтгэдэг, хэн дуртай нь мод огтолж ашигладаг ийм сонирхол давамгайлсаар байгаа нь үнэн юм. Энэ дээр бол энэ асуудал тус дөхөм болох юм.

Бүтцийн хувьд аймгууд дээр байгаль орчны албад дээр 3-4 хүнтэй ойн нэгж байх юм, энэ ойн нэгж нь сумдын ойн ангийг, нөгөө талаас түрүүн сайд хэлсэн, манай энэ хуулийг хэрэгжүүлэх хүрээнд бусад гадаадын орны хандивлагч байгууллагын төсөл хөтөлбөрүүд хэрэгжих юм, энэ бол агентлаг байгуулахаар эдгээр төсөл хөтөлбөрүүд нэмэгдэх хандлагатай байгаа. Одоогийн байдлаар 4 бүс дээр бүсийн ойн менежментийн төв байгуулж байгаа, жишээ нь Булган аймаг дээр байна, Дархан аймаг дээр байна. Ингээд энэ менежментийн төвүүд маань нөгөө сум дундын ойн анги, аймгуудын ойн нэгжтэй хамтран ажиллаад ойн менежментийн төлөвлөгөөг ойн ангитай хамтарч ингээд бүх шат шатандаа хэрэгжүүлж механизмыг бүрдүүлэх юм. Тийм учраас энэ тэр аймаг орон нутагт байгаа бүтэц маань үндсэндээ тийм олон төрөлжсөн нэгдсэн төрийн бүтэц гарч ирэх юм гэсэн ийм бодолтойгоор бид асуудал оруулж байгаа.

**Я.Санжмятав:** - Батболд гишүүн асууя.

**Сүх.Батболд:** - Би 2 асуулт асууя, одоо ингээд агентлаг байгуулагдаж байгаа нь сайн, маш зөв зүйл гэдэгтэй би санал нэг байна. Ерөнхийдөө хараад байхад нэг хэсэг төрийн бус байгууллагууд, хувь хүмүүс ч тэр мод таръя, нэг хэсэг газрыг аваад моджуулъя гээд яваад байдаг юм, би тэгээд Урлан бүтээх төвийн Цэрэндорж гуай надад уржигдар уулзаад би 49 километрийн зайнд хотоос нэлээд том газрыг моджуулж байгаа, тэгээд дэмжээрэй гэж, тэгэхээр энэ их сайн санаачилгууд байгаа юм. Сая бас гадны байгууллагууд моджуулах ажил хийнэ гээд явж байна. Тэгэхээр энэ ажлууд маань ер нь хүмүүс дуртай газраа очоод мод тарьчихаад байна уу, би танин мэдэхүйн шахуу асуулт, ер нь энийг ингээд төрөөс зохицуулалт хийгээд ийм газрыг бид ийм бодлоготойгоор, ийм үе шаттайгаар Ногоон хэрэм хөтөлбөрийнхөө хүрээнд гэдэг юмуу, яаж зөвшөөрлий нь өгдөг юм бэ, мод тарих зөвшөөрөл гэж өгдөг байх л даа. Шатсан моды нь, мод тарих юмы нь хий хоосон тэр хүний хөдөлмөр, ажлыг болгохгүйн тулд энийг зохицуулалт хийдэг ямар бодлого байна. Энэ ой эрхлэх газар маань энийг илүү координацитай болгож дэмжих үү?

Хоёрдугаарт нь энэнтэй холбоотой ийм юмыг хийж байгаа байгууллагуудыг, хувь хүмүүс, мөн төрийн бус байгууллагууд, магадгүй аж ахуйн байгуллагуудыг, компаниудыг ч гэсэн ийм моджуулах ажил руу чиглүүлсэн тэр лүү тэмүүлэл бий болгосон ямар механизм байна. Магадгүй одоо тэрийг нь хийх урамшуулал байдаг юмуу, урамшуулал нь зөвхөн материаллаг гэхээсээ илүү өөр ямар хэлбэрийн урамшуулал байх юм, нэр хүндийн, өөр ямар юм байдаг юм. Иймэрхүү тогтолцоонууд, урамшууллын тогтолцоо бас энэ бүтцийн хүрээнд дараа нь гарахаар төлөвлөж байгаа юу?

**Р.Ыханбай:** - Батболд гишүүний асуултад товч хариулъя. Ер нь мод тарих хөдөлгөөнийг ойжуулах, бид бүх талаар дэмжиж байгаа, Ойн хуулиар ч гэсэн энийг жишээ нь иргэн бүр мод тарина, тэгээд мод тарих сарын ажил гээд хавар эхэлж байгаа, маргааш бид нар 18-наас эхэлж байгаа юм. Тэгэхээр ер нь мод тарих асуудлаар давын өмнө ойг нөхөн сэргээх гэж бид ярьдаг, ойн эхний ээлжинд түймэр, хортонд нэрвэгдсэн газрыг эхний ээлжинд ойжуулна, мод бэлтгэсэн газар эхний ээлжинд ойжуулна, ийм учраас лескультурный фонд гэж байдаг, тэр нь бол ойныхоо модыг эхний ээлжинд ойжуулах ёстой газар гээд сум болгоноор ойгийнхоо модыг тогтоогоод өгчихдөг юм, эхний ээлжинд мод бэлтгэсэн, түймэрт нэрвэгдсэн, өвчинд нэрвэгдсэн ийм талбайд эхний ээлжинд ойжуулна гээд, тэр бол залуу юмнууд ойжуулахдаа орж байдаг.

Хоёрдугаарт Ногоон хэрэм хөтөлбөр гээд тусгайлсан хөтөлбөр гаргаад тэр хүрээндээ ийм ногоон хэрмийн хүрээнд бид том хэмжээний судалгааны маршрутын, судалгаа хийж тогтоосон, хаана устай байна, хаана ой ургах боломжтой байна, хаана экологийн шаардлага байна, энэ газарт мод тарьж зориудаар ойжуулах газрыг эхлэх ийм асуудал тавьдаг.

Нөгөө талаар хот суурин газрын ойрын оршин тойронд хүний амьдрах орчныг сайжруулах үүднээс мод тарьж ургуулах асуудлыг тухайн сум, орон нутагт газрын менежментийн төлөвлөгөөнд тусгаад энэ ногоон бүс байх юм, энэ орон нутгийн ногоон байгууламж энд байх юм, энэ гол мөрний хамгаалалтын зурвас энд байх юм гэсэн зураг төсөвтэй, ойн менежментийн төлөвлөгөө гэдгээр газрын менежментийг бид хамтатгаж хийдэг юм. Харин энэ ажлыг одоо бол Ойн агентлаг маань, Газрын алба, бусад байгууллагуудтай хамтарч энийг эхний ээлжинд хийх, түрүүн Банзрагч дарга хэлсэн Ойн менежментийн төлөв гэж, энэ менежментийн төлөвлөгөө хийхдээ гол анхаарах асуудал энэ байх юм. Тэгээд асуудлыг товч хүргэмээр байна.

**Ц.Банзрагч:** - Сүүлийн тэр аж ахуйн нэгжийг урамшуулах гэдэг бол их чухал л даа, энэ дээр бид бас энэ ажлыг агентлагийн гол ажил байх юм. Гэхдээ бид нар агентлаг байгуулахыг хүлээхгүйгээр сая Байгаль орчны сайд, Сангийн сайд тушаал гаргаад хуучин бид нар мөнгө өгчихөөд мод тарь гээд тэр нь тэгээд хавар тарьдаг, намар амьдралт нь тааруу байдаг, одоо концепцийн хувьд 100 хувь өөрчлөөд таримал ойг худалдаж авах энэ эрх зүйн үндсий нь манай 2 сайд бүрдүүлсэн байгаа. Өөрөөр хэлбэл иргэн, аж ахуйн нэгж, байгууллага мод тариад 1 жил, 2 жил арчлаад өгөх юм бол тэр хүнд нь шууд худалдаж авахаар, тарьсан ойгий нь, ийм хөшүүрэг, энэ бол маш шинэ концепци гэж үзэж байгаа.

Дараа нь ер нь хэдийгээр Үндсэн хуульд зааснаар ойн баялаг бол төрийн өмч, гэхдээ энэ хуулийн давуу тал нь энэ агентлагийн нэг хийх гол ажил бол иргэн хүн ойн фондын биш газарт өөрийнхөө өмчийн газарт мод тарих юм бол тэр хүн тэр тарьсан модоо өмчлөөд ургасны дараа үйлдвэрлэлийн эргэлтэд оруулж ашиглах боломжтой гэх мэтийн ийм олон хуулийн заалтуудыг энэ агентлаг эрхлэн гүйцэтгэнэ гэдгийг хэлмээр байна.

**Я.Санжмятав:** - Баярлалаа, одоо саналаа хэлье. Содномцэрэн гишүүн.

**Ч.Содномцэрэн:** - Ойн хэрэг эрхлэх газар байгуулах УИХ-ын тогтоолын төслийг дэмжиж байна. Уг нь бол нэлээд эрт оруулж ирсэн бол их сайн байсан юм, одоо яах вэ оройтож байгаа ч гэсэн энэ зөв зүйтэй ажил гэж үзэж байгаа юм. Ер нь бол энэ газрыг байгуулж болно, гэхдээ хамгийн гол манай Ойн яамныхан анхаарах зүйл бол ер нь үйл ажиллагаанд нэлээд сайн анхаармаар байгаа юм. Ялангуяа ойг хамгаалах, тэгээд шатсан ойг нөхөн сэргээх, тэрнээс гадна арчилгааны огтолт гэж бид нар ярьдаг, өвчин, хортонд идэгдсэн энэ ойг цэвэрлэх ийм асуудал сүүлийн жилүүдэд хийгдэхгүй байна шүү дээ.

Тэр байтугай шатсан ойгоо ч бид нар цэвэрлэж чадахгүй байна. Би бол Их Хурал, Байнгын хороон дээр нэлээд олон жил дараалан ярьсан. Солонготын даваа цаашаа уруудаад битүү шатсан, ой, хэдэн жил яриад энэ бол бараг ашиглах нь өнгөрөөд өмхрөх тийшээ хандаж байна шүү дээ. тэр их ойг ашигласан бол ядаж л энэ одоо мод түлээний хэрэгцээгээ хангахад зохих хувь нэмрээ оруулах байсан байх гэж бодож байна.

Цаашдаа энэ тал дээр одоо яах вэ сумдад ойн ангитай болж байгаа юм байна, энэ тал дээрээ тооцоо судалгаа гаргаад, энэ ажлаа бас хийх байхаа, энэ дээр би бололцоо байна гэж боддог юм. Хуучин нийгмийн үед хоригдлуудыг нэлээд ажиллуулдаг байсан. Ойн цэвэрлэгээ, арчилгааны огтлолт ийм юман дээр, одоо ийм юман дээр бусад агентлагуудтай харьцаад ийм хүч авч болж байгаа юм. Цэргийн ангиуд байж байна, эд нарын хүчийг ашиглаад ой цэвэрлэх, ийм юман дээрээ нөхөн сэргээх дээрээ ажиллуулж болж байна. Ийм юман дээрээ сайн анхаараарай гэдгийг нэгдүгээрт хэлье.

Хоёрдугаарт энэ урд хөршийн их туршлага байна, ойжуулж байгаа, элсэн цөлийг ойжуулаад битүү ойтой, тэгээд ойжуулна гэдэг чинь дороо бас сөөг сөөгөнцөр ургах нөхцөл бүрдчихнэ, сөөг сөөгөнцөрийнхөө нөмөрт өвслөг ургамал ургах ийм нөхцөл бүрддэг шүү дээ. Тэгэхээр энэ чинь бол зөвхөн ойжуулж байгаа биш, тэр у ргамлын нөмрөгийг бий болгож байгаа ийм том ажил байхгүй юу. Тэгэхээр энэ дээрээ бусад орны туршлагыг манайхан сайн аваачээ, ялангуяа урд хөрш бол элсэн цөлийг ойжуулаад байна, телевиз юмаар их л харагдах юм. Тэгээд энэ дээрээ цаашдаа шинээр байгуулагдаж байгаа агентлагдаа бусад орны туршлагаас түргэн ургадаг ийм сортын моднууд байх юм. Энэ манай хойд хөрш Орост гарсан, Сибирьт тариад, туршаад үр дүнгээ өгч байна гээд яриад байх юм. Түргэн ургадаг моднууд байх юм. Ийм суулгацуудыг авчирч турших, нэвтрүүлэх ийм ажлыг бас энэ агентлаг хиймээр байна.

Гуравдугаарт нь бол хувийн хэвшлийнхэн, төрийн бус байгууллагууд, түрүүн хэлсэн, цэргийн ангиуд, хорих байгууллагуудын хүчийг энэ ойжуулах ажил дээр бас ашигламаар байна, нөхөн сэргээх ажил дээр, энийг цаашдаа анхаарах хэрэгтэй байна гэдгийг хэлье.

Эцэст нь төсөв дээрээ бас эргэж сайн харахгүй бол болохоо байчихжээ. Эргэлт гаргахгүй бол болохгүй нь ээ, өмнөхөөсөө жаахан жаахан нэмээд яваад байх юм бол бид нарын ойжуулалтын ажилд бол тийм дорвитой ахиц гарахгүй, тийм учраас 2009 оны төсвийн хүрээний мэдэгдэл энэ хаврын чуулганаар хэлэлцэнэ, энэ үед ойжуулалтын зардлыг ер нь нэлээд сайн дорвитой нэмэхээр ийм саналыг та бүхэн оруулж ирээч гэдгийг хэлэх гэсэн юм. Ингээд энэ асуудлыг хэлэлцэх нь зүйтэй гэсэн ийм саналтай байна.

**Я.Санжмятав:** - Баярлалаа, Бакей гишүүн, дараа нь Нямсүрэн гишүүн.

**А.Бакей:** - Баярлалаа, энэ агентлаг байгуулахыг дэмжиж байгаа, яагаад гэхээр Ойн тухай хуулийн шинэчилсэн найруулга дээр тусгагдсан маш томоохон зорилтыг хэрэгжүүлэх ийм бүтэц бий болгох зайлшгүй шаардлагатай. Гэхдээ энэ агентлаг байгуулагдсаны гол үр дүнг хэмжих шалгуур бол ерөөсөө л ойжуулах талбайг хэр зэрэг нэмэгдүүлж чадсан бэ гэдгээс, энүүгээр хэмжигдэнэ гэж бодож байгаа юм, ойжуулах талбайг хэр зэрэг нэмэгдүүлж чадсан бэ, хорогдуулсан биш, харин нэмэгдүүлсэн.

Үндэсний хөгжлийн цогц бодлого дээр ч гэсэн маш том зорилт тавьсан шүү дээ, ойжуулалтын талаар, ойжуулах талбайн хэмжээг маш их хэмжээгээр нэмэгдүүлэх ийм зорилт тавьсан, тийм учраас одоо энэ агентлагийн гол үйл ажиллагаа нь бол ерөөсөө нөхөн сэргээх, ойжуулах энэ үйл ажиллагаанд илүү чиглэгдэх байхаа гэж бодож байна.

Гэхдээ энэ асуудалд анхаарах нэг асуудал байна, юу гэхээр бид социализмын үед коммунист субботникоор мөн ч олон удаа нүх ухаж, мод тарьсан, булаад хаячихдаг, арчилгаа байдаггүй, тэгээд ургадаггүй, мөн ч олон амьд модыг устгасан, мод тарих гэж байгаа, ургуулах биш, харин устгаж байсан байхгүй юу. Тэгэхээр ойжуулах ажлыг чинь шинжлэх ухааны үндэслэлтэй үйл ажиллагаа явуулах нь маш чухал байна. Тийм учраас энэ агентлаг бол үйл ажиллагаандаа тэр шинжлэх ухааны үндэслэлтэй хандах энэ хандлагыг нэвтрүүлж ажиллаасай гэж хүсч байна.

Бас нэг асуудал бол энэ 25 хүн тэгээд нэг агентлаг байгуулагдаад ойжуулалтын асуудлыг шийдэж чадахгүй, хамгийн гол нь олон нийтийн оролцоог хангах ёстой, тийм учраас ойжуулалтад олон нийтийг оролцуулах, тэднийг идэвхжүүлэх, урамшуулах, энэ эдийн засгийн хөшүүргийг бий болгох асуудлыг энэ агентлаг бас анхааралдаа онцгой байлгаасай гэж хүсч байгаа, ингээд энэ асуудлыг дэмжиж байна.

**Я.Санжмятав:** - Цэнгэл гишүүн, дараа нь Нямсүрэн гишүүн.

**Ц.Цэнгэл:** - Ойн агентлаг байгуулагдахыг дэмжиж байна, ер нь бол нэлээд оройтож байгаа асуудал үнэхээр мөн, бид ойгоо хамгаалах цаг бол аль эртнээс бодох байсан юм. Бид нар бас ойг багагүй юм хийсэн шүү дээ, ногоон хэрэм хөтөлбөрөөр хэрэгжээгүй газар ч бий, хэрэгжчихээд бас дэмжчихмээр газар ч байж байгаа, бас ойжуулах хэдэн сумдууд тодорхой хөрөнгө өгч байсан, тэр газрууд бас хэрэгжсэн газар ч бий, хэрэгжээгүй ч бий. Тэгэхээр энэ дээр бас дүн шинжилгээ та нар хийгээд хэрэгжиж ч болмоор, тэрэндээ ажил болгоод бас ойгоо тарьж ургуулаад байгаа газрууд дээр нь хөхүүлэн дэмжээд тэрийгээ цааш нь жигдлүүлээд явах хэрэгтэй.

Юуны өмнө мод бэлтгэлийн үйлдвэрүүд байсан, Тосонцэнгэл ч гэдэг юмуу, Хялганат гэсэн томоохон суурин газруудад Монгол улсын өнцөг булангаас хүмүүс авчраад тэр модны үйлдвэр байгуулж байсан, тэгээд энэ нь гэнэт зогсчихсон, ийм үйлдвэрийн газрууд дээр хөрөө рам ямархуу юм байх юм, ер нь Байгаль орчны яам бол тэр гэрийн модон хэрэглэл хийх үйлдвэрийг бодлогоор дэмжих юмуу, энэ дээр бас зоригтой юмаа хийж, энэ агентлагууд бас энэ рүү тодорхой ажил хийхгүй бол нэг хэсэг улсууд л байнга Ерөнхий сайд, Их Хурлын дарга, Ерөнхийлөгч, хэн ч очсон асуудал тавиад, ядуу зүдүүгээрээ яриад  л мал аваад үржүүлье ч гэсэн талбай байхгүй, үнэхээр ийм газар байх юм, жишээлбэл Хялганат дээр би саяхан очоод ирлээ, яах ч арга байхгүй, Байгаль орчны яамтай яръя л гэдэг, тэгээд яриад тэрэн дээр ямар шийдвэр гаргах юм гэдэг дээр энэ агентлаг олон талын мэргэжлийн сайн боловсон хүчинтэй болох хэрэгтэй байна.

Өнөөдөр зүгээр орон тоогий нь баталж аваад нөгөө улс төрийн шалгуураар хамаа намаагүй хүн тавьчихдаг, мэргэжлээ мэддэг ч хүн бий, мэддэггүй ч хүн бий, тийм юмыг, шалгуурыг бид нар ийм чухал агентлаг дээр хамаагүй хавтгайруулчихмааргүй байна, энийг бас та бүхэн нэлээд дотроо ярьж, шийдвэрлэх юм байгаа бизээ гэж бодож байна.

Тэгээд түрүүн Бакей гишүүний хэлж байсан, Содномцэрэн гишүүний хэлж байсан ойн хаягдлыг түүмээр байх юм, энэ дээр Монгол улсын зүгээр хоол идэж байгаа улсуудыг, цэргүүдийг дайчилж, ингэж байж бид нар ой хурдан  ургах, ингэхгүй бол энэ чинь ерөөсөө хогондоо дарагдсан ой хэдэн жил ч болдог юм, байгалийнхаа жамаар гэх юм бол маш удаан юм байна шүү дээ. Тэгээд энэ дээр энэ агентлаг анхаарах хэрэгтэй байхаа. Яг ний нуугүй ярихад 25 хүнтэй агентлаг бол манай монголын ойг бүгдийг бас эрүүлжүүлээд яачихна гэдэг бол хүнд, цаашдаа бид нар энэ дээр төсөв, ялангуяа 2009 оныхоо төсвийг ойжуулах хөрөнгийг нэлээд нэмэгдүүлэх арга хэмжээг зоригтой авч хэрэгжүүлэх л хэрэгтэй, шаарлагатай, ийм саналуудыг хэлмээр байна, энийг тусгаж авах байхаа гэж бодож байна.

**Я.Санжмятав:** - Нямсүрэн гуай, тэгээд Батболд гишүүн.

**Р.Нямсүрэн:** - Баярлалаа, энэ ой үнэхээр чухал асуудал. Өнөөдөр яригдаж байгаа энэ асуудал бас чухал асуудал, Ойн хуулинд энэ асуудал бас тусгагдчихсан байж байдаг. Үүнийг бүхэлд нь дэмжье, хэлэлцэх явцдаа энэ асуудлыг яръя гэсэн ийм санал байгаа. Ухаандаа хэлэлцэх эсэх тухай асуудал ярьж байгаа болохоор энэ асуудлаа хэлэлцье гэж ингэж би хэлж байгаа юм.

Дээр нь энэ Улсын Их Хурлын отгон чуулган гэл үү, юу гэлээ, энэний хугацаа дэндүү богино болчихлоо, улс төрч хэцүү болсон байна. Хэлэлцэх асуудлаа сонгоё, манай Байнгын хорооны дарга хэлэлцэх асуудлыг нухацтай бодож, бидэнд танилцуулж, энэ асуудлыг нэн тэргүүний хэлэлцэх ёстой асуудал гэж бодож тооцож, ингэж хандаасай гэж хүсч байна.

Ерөөсөө би ч одоо ганц, хоёр байнгын хороонд ордог хүн, Нийгмийн бодлогын байнгын хороон дээр хэлэлцэх гэж байгаа асуудлуудын цар хэмжээ, нэр томъёо, эсвэл хэлэлцэх асуудлын тоо бол хязгаараа алдаж байгаа л даа, энэ нь шиг битгий болгоосой гэж хүсч байна. Энэ асуудлыг нэгэнтээ хууль нь гарсан учраас хэлэлцье, шийдье, энэ тогтолцоог бий болгоё, энийгээ явц дундаа хамтарч ярилцаж шийдье гэж ийм л товчхон санал хэлье.

**Я.Санжмятав:** - Баярлалаа, Батболд гишүүн.

**Сүх.Батболд:** - Ер нь би бас Нямсүрэн гишүүнтэй санал нэг байна, харьцангуй бага хугацаатай байгаа учраас тодорхой асуудлуудаар амжих юмуу, гол ач холбогдолтой гэдэг юугаараа Байнгын хороо маань ач холбогдлоор нь үзээд тодорхой ярих нь зөв байхаа гэдэг дээр. Яг энэ асуудлын хувьд дэмжиж байна гэдгээ би түрүүн хэлчихсэн, ой хамгаалах, нөхөн сэргээх, ойжуулах гэсэн энэ үндсэн чиг үүрэгтэй байгууллагын хувьд бол 25 хүнтэй гэж байна, гэхдээ мэдээж хэрэг орон тоо, юуны хувьд байхаас илүү ер нь нийгэмд байгаа энэ боломж, мөн нийгмийг энэ юун дээр яаж ухамсарлуулах вэ, ойлгуулах вэ гэдэг энэ сурталчилгааны ажил энэ 3 функцийн дэргэд нэлээд ач холбогдолтой байхаа. Тийм учраас ер нь ойн ач холбогдол, ойжуулах ач холбогдол, энэнийхээ сурталчилгаа гэдэг ажлыг бас нэлээд чухал хэсэг болгож үзэх нь зүйтэй юмуу гэж.

Хоёр дахь нь бид ч одоо хариуцлагын тогтолцоог юун дээр оруулж ирмээр юм шиг байгаа юм, тодорхой, ой шатаад, баахан ойн түймэр яриад бид чинь тэрэндээ бүр дассан, тэр нь ч үнэхээр байгалийн гамшиг болохоороо боломжгүй байдаг, гэхдээ хувь хүний буруутай үйлдлүүдээс ихэнх тохиолдол түймэр гарч байдаг учраас ер нь энийг хариуцлагын тогтолцоог энийг чангаруулж байгаа шүү, юу гэдгийг сурталчилгааны хүрээнд ч тэр, мөн хариуцлагын хүрээнд ч тэр тодорхой болгох ажил чухал юмуу гэж.

Гурав дахь нь саяын миний тэр ярьж байсан нийгэмд байгаа боломж, мөн ухамсар, мөн сонирхлыг төрүүлэх, ялангуяа нэг мод тарих юм бол тэдэн төгрөг гэдэг юмуу, саяын хэлээд байгаа зүйлийг, жишээлбэл энгийн иргэд юмуу байгууллагууд төдийлөн сайн мэдэхгүй байгаа учраас энийг хүргэж, ойлгуулах энэ аян гэдэг юмуу, сурталчилгааны ажлыг нэлээд хийх юм бол ажилгүй байгаа хүмүүсийн хувьд ч тэр, мөн ажлын байр бий болгохыг дэмжиж байгаа юуны хувьд ч тэр бас нэлээд чухал сэдэв гэдгийг хүн болгон ойлгож байгаа.

Тэгэхээр иймэрхүү зүйлүүд дээр бас анхаарч цаашдаа мэдээж энэ байгууллага маань бүтэц нь батлагдаад ингээд гараад ирэх юм бол ажлаа тодорхой асуудлууд дээр, тэгээд нийтэд мэдэгдэхээр ойлгогдохоор, дэмжигдэхээр ийм талаас нь анхаараасай гэж хэлж байгаа юм.

**Я.Санжмятав:** - Баярлалаа, би 2, 3 санал байгаа юм. Энэ Ойн тухай хууль гарснаар үнэхээрийн бас энэ ойн түймрийг сааруулах, ялангуяа ойг нөхөн сэргээх энэ чиглэлээр бас томоохон эрх зүйн орчин бүрдүүлсэн ийм хуулийг манай Байнгын хороогоор дамжигдаад Их Хурал баталсан гэж ингэж үзэж болно.

Өнөөдөр байгаль орчны байцаагч, ой хамгаалагчид гээд энэ хэдхэн хүнээр хамгаалах боломж хязгаарлагдмал болчихсон байна, тийм учраас ялангуяа ойн ойролцоо байж байгаа иргэд, малчдаар нөхөрлөл байгуулаад ойгоо нөхөн сэргээх, дагалдах баялгий нь ашиглах чиглэлээр энэ хууль их чухал хууль болсон юм. Энэ хуулинд орсон нэг заалт нь энэ Ойн хэрэг эрхлэх газрыг тусад нь байгуулахаар тусгагдсан. Хугацаа Засгийн газраас санаачлаад дамжиж орж ирсээр байтал нэлээд удсан байгаа юм.

Тэгэхээр одоо энийг тийм улс төржүүлж хармааргүй байгаа юм. Ялангуяа сонгууль дөхсөн энэ үед энэ агентлагийг шинээр хүн, ажлын байр бий болгох гэж байна гэдэг ч юмуу, эсвэл тийм агентлаг гаргах гэж байгаа байдлаар битгий явчихаасай гэж бодоод байгаа юм. Тийм ч учраас манай Байнгын хорооны гишүүдийг маргаашийн хуралдаанд би болж өгвөл оруулчих саналтай байна. Тэгээд энэ орчих юм бол хэлэлцэх эсэхий нь шийдсэн дараагаар эхний хэлэлцүүлгээр нь батлаад гаргачихвал яасан юм бэ гэсэн ийм бодолтой байгаа юм. Нэг их төсөв хөрөнгө нэмсэн, орон тоо нэмсэн зүйл байхгүй, гол зүйл байгаа нь юу гэхээр энэ нөхөрлөлүүдийг нэлээд хэмжээгээр байгуулна, ингэхийн тулд манай Ойн хэрэг эрхлэх гаар, тэгээд сум дундын ойн ангиуд мэргэжлийн арга зүйн зөвлөгөө өгөх чиглэлээр нэлээд хэрэгтэй үйл байгаа юм.

Яг хараад суучихсан, түүнийг нь газар дээр нь зохион байгуулдаг ийм бүтэц байхгүй, иргэд бол ойгоо авъя, ашиглая, тэгээд нөхөн сэргээе гэдэг чиглэлийн санаа, оноо нь нэлээд өнгөрсөн жилийн хугацаанд Байнгын хорооноос санаачилсан, мөн ойн чиглэлээр ажиллаж байгаа төрийн бус байгууллага, төсөл хөтөлбөрийн хүрээнд энэ хууль нэлээд сайн сурталчлагдлаа. Одоо энэ бүтцийн байгууллагаа л яаралтай байгуулах шаардлага байна, тийм учраас ойрын хугацаанд энэ асуудлыг хэлэлцүүлэх санал, Нямсүрэн гишүүний саналтай би нэг байгаа юм.

Ялангуяа энэ тарьц, суулгацын зүйлийг бол хувийн хэвшлийн байгууллагуудаар хийлгэх, энэ дээр өнөөдөр дулаарал бий болж байна, цөлжилт их хэмжээгээр явагдаж байна, тийм учраас ялангуяа энэ шар шорооны нүүдэл гэж хятадууд, солонгосууд, япончууд нэлээд хөрөнгийг бас олон улсын байгууллага, тэр дундаа Монгол руу оруулъя гэсэн ийм саналтай байгаа юм билээ. Тэгээд энийг оруулахын тулд энэ Ойн хэрэг эрхлэх газрыг хурдан байгуулж өгөөчээ гэсэн ийм саналууд байгаа. Ялангуяа Дэлхийн банк, тэгээд Солонгос, Япончууд бол Монгол руу энэ шар шорооны нүүдлийг багасгахын тулд монголд цөлжилтийг сааруулах, мод, ой тарих ийм байгалийн тогтцоороо бол ийм давуу тал байгаа учраас бид энийг ашиглаж ажлын байр бий болгох, тэгээд энэ ойгоо нөхөн сэргээх ийм боломжууд бүрдсэн байгаа юм. Тийм учраас 100 жилийн дараа үр жимсий нь авах гэж байвал өнөөдөр мод тарь гэсэн ийм үг байдгаа. Тийм учраас яаралтай энийг байгуулаад ажилд нь оруулъя гэсэн санал надад байгаа. Та бүхэн энийг нам, бүлэг, зөвлөл дээрээ бас нэлээд сайн дэмжүүлж шийдүүлээчээ гэсэн ийм саналтай байна.

Хоёрдугаарт нь бид нөхөрлөлүүдийг байгуулах чиглэлээр манай яам Ойн агентлаг байгуулагдахаас өмнө одоо байгаа ойн байгууллага, мэргэжлийн байгууллагуудаараа дамжуулаад эхэлж байвал яасан юм бэ гэсэн ийм бодолтой байгаа юм. Тэрнээс биш одоо байгуулагдсан энэ агентлаг, эсвэл сум дундын ойн анги байгуулагдсаны дараа хийгдэнэ гэх юм бол энэ бас их хугацаа алдах юм. Ялангуяа энэ жил бэлтгэл ажлы нь хийчих юм бол нэг жилийн менежментийн гэрээ хийх ёстой, нөхөрлөлүүд, энэ гэрээг энэ жил хийчих юм бол намраас энэ тарьц суулгацуудаа тариад эхлэх ийм л боломж бүрдэх юм. Тэгэх юм бол манай Байнгын хорооноос оруулсан энэ хууль, гишүүдийн санаачилсан хуулийн үр дүн богино хугацаанд хэрэгжиж эхэлнэ гэсэн ийм саналтай байна. Тийм учраас би яамыг эрчимтэй ажиллаач гэж хэлмээр байна. Гишүүдийг энэ хуулийг бас хэлэлцэх эсэх асуудлыг маргааш оруулаад шийдчих юм бол анхны хэлэлцүүлгээр нь батлах чиглэлээр идэвхтэй ажиллаачээ гэж хэлэх ийм 2 санал байна. Тэгээд нэгдсэн хуралдаанаар хэлэлцүүлэх саналтай байна.

Хэлэлцье гэсэн гишүүд гараа өргөнө үү, 100 хувийн саналаар дэмжигдлээ.

Дүгнэлтийг Содномцэрэн гишүүн уншина. Баярлалаа.

***Хуралдаан 16 цаг 05 минутанд өндөрлөв.***

Соронзон хальснаас хянаж буулгасан:

ХУРАЛДААНЫ НАРИЙН

БИЧГИЙН ДАРГА                                                                             Ч.АЛТАНЦЭЦЭГ